GM onttrek uit SA: Swak ekonomiese beleid vernietig ekonomieChevrolet (deel van General Motors) Foto: AP Photo/Charles Krupa Die vakbond Solidariteit het sy misnoeë uitgespreek oor General Motors (GM) se aankondiging gister dat hy sy bedrywighede in Suid-Afrika gaan staak, aangesien vervaardiging in Suid-Afrika nie die opbrengste gaan bied wat GM benodig om sy globale strategieë en beleggings te ondersteun nie. Volgens Marius Croucamp, adjunkhoofsekretaris van die staal- en ingenieursbedryf by Solidariteit, kom GM se onttrekking uit die Suid-Afrikaanse mark as ŉ rimpeleffek van pres. Zuma se ondeurdagte kabinetskommeling in April vanjaar. “Ons is nou besig om die negatiewe uitwerking van hierdie afgradering te aanskou. Minder belegging en laer ekonomiese groei is maar net die begin,” het Croucamp gewaarsku. Solidariteit vrees ŉ uittog van nog ander groot maatskappye weens die swak politieke en ekonomiese beleid wat tans toegepas word. “Die ekonomiese en sosiale gevolge van GM se onttrekking bied rede tot groot kommer.”